Samsung ทำอย่างไร ให้เป็นผู้นำตลาดโทรทัศน์ 14 ปี
ในปี 1927 โทรทัศน์อิเล็กทรอนิกส์เครื่องแรกของโลกถูกสร้างขึ้น โดยคุณ Philo Farnsworth ชาวอเมริกัน  ปี 1946 มีการผลิตโทรทัศน์จำนวนมากครั้งแรกจากบริษัท RCA ในสหรัฐอเมริกา มีชื่อรุ่นว่า RCA 630-TS  แต่เกือบ 80 ปีต่อมา  แบรนด์ที่ขายดีที่สุดในโลกกลับเป็นแบรนด์เกาหลีใต้ที่ชื่อว่า Samsung
1 ก.ค. 2563

Samsung ทำอย่างไร ให้เป็นผู้นำตลาดโทรทัศน์ 14 ปี /โดย ลงทุนแมน
ในปี 1927 โทรทัศน์อิเล็กทรอนิกส์เครื่องแรกของโลกถูกสร้างขึ้น โดยคุณ Philo Farnsworth ชาวอเมริกัน
ปี 1946 มีการผลิตโทรทัศน์จำนวนมากครั้งแรกจากบริษัท RCA ในสหรัฐอเมริกา มีชื่อรุ่นว่า RCA 630-TS
แต่เกือบ 80 ปีต่อมา 
แบรนด์ที่ขายดีที่สุดในโลกกลับเป็นแบรนด์เกาหลีใต้ที่ชื่อว่า Samsung
เรื่องราวนี้เกิดขึ้นได้อย่างไร 
ลงทุนแมนจะเล่าให้ฟัง 
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
หากพูดถึง Samsung หลายคนอาจจะนึกถึงโทรศัพท์มือถือเป็นอันดับแรก 
แต่ตลาดนี้ดุเดือด และดูเหมือนจะมีคู่แข่งมาแย่งชิงเค้กของ Samsung มากขึ้นเรื่อยๆ 
และส่วนแบ่งตลาดโทรศัพท์มือถือของ Samsung ก็กำลังลดน้อยลง
แต่จริงๆ แล้วมีอยู่ผลิตภัณฑ์หนึ่งที่ Samsung ครองตลาดแบบฟอร์มไม่ตก มานับสิบปี 
นั่นก็คือ “โทรทัศน์”
ซึ่งล่าสุดในปี 2019 Samsung ครองส่วนแบ่งตลาดอันดับ 1 ที่ 30%
รู้หรือไม่ว่า Samsung เริ่มก้าวเข้ามาในสังเวียนโทรทัศน์
เมื่อช่วงประมาณปี 1960 โดยได้มีการเปิดตัวทีวีจอขาวดำตัวแรกในปี 1969
หลังจากนั้น 10 ปี 
Samsung Electronics ก็เริ่มเน้นในด้าน R&D หรือการวิจัยและพัฒนามากขึ้น 
โดยการสร้างศูนย์วิจัยขนาดใหญ่ ชื่อว่า Suwon R&D 
ซึ่งถือเป็นก้าวสำคัญ ที่ทำให้ Samsung เติบโตมาจนถึงวันนี้
แน่นอนว่าต้องใช้เวลานานไม่น้อยในการทำให้โทรทัศน์ของ Samsung นั้นกลายเป็นที่นิยมไปทั่วโลก 
จนกระทั่งเมื่อ ปี 2006 ซึ่งถือเป็นปีเริ่มต้นของสถิติผู้นำตลาดทีวีสูงสุด
จุดเด่นหนึ่งของ Samsung ก็คือเรื่อง “ดีไซน์” ตัวอย่างเช่นในเวลานั้น Samsung ได้มีการออกทีวีรุ่น Bordeaux จอ LCD ที่เลียนแบบลักษณะของแก้วไวน์ ซึ่งได้รับผลตอบรับที่ดีมาก โดยสามารถทำยอดขายได้นับล้านเครื่อง
นอกจากนั้นยังมีเรื่อง “นวัตกรรม” ที่ทำให้แบรนด์นี้ติดลมบน และกลายมาเป็นผู้นำของตลาดโทรทัศน์ อย่างต่อเนื่อง
ปี 2008 เปิดตัว โทรทัศน์แบบ Dual Color Bezel รุ่นแรกของโลก
ปี 2010 เปิดตัวโทรทัศน์ 3 มิติรุ่นแรกของโลก 
ปี 2013 เปิดตัวโทรทัศน์ จอโค้งรุ่นแรกของโลก 
ปี 2016 เปิดตัวโทรทัศน์ Cadmium-free รุ่นเดียวของโลก
ปี 2018 เปิดตัวโทรทัศน์ ความชัดระดับ 8K
ล่าสุดปี 2019 เปิดตัวทีวีแบบหมุนจอได้ 90 องศา
ทำให้เห็นถึงความเป็นผู้นำทั้งด้านเทคโนโลยีใหม่ๆ และยังเป็นผู้นำทางด้านดีไซน์ที่แปลกใหม่
สำหรับด้านราคา
Samsung ได้กำหนดราคาหลากหลายตั้งแต่ระดับกลางถึงสูง
และหากเทียบในสเปกเดียวกันกับแบรนด์อื่น ก็จะถือว่า Samsung เป็นแบรนด์ที่มีราคาระดับกลาง ไม่ถูกหรือแพงเกินไป
แล้วยอดขายโทรทัศน์ของ Samsung ดีแค่ไหน? 
เรามาดูรายได้ ของ Samsung Electronics กัน
ปี 2019 รายได้ 5.9 ล้านล้านบาท มาจาก 
สมาร์ตโฟนและอุปกรณ์ 41.6%
เครื่องใช้ไฟฟ้า 17.3% 
หน่วยความจำ 37.1%
เครื่องเสียง 3.9%
โดยในส่วนของโทรทัศน์นั้นจะอยู่ในส่วนของเครื่องใช้ไฟฟ้า 
นอกจากนี้หากนับเฉพาะจอ QLED แล้ว Samsung สามารถสร้างยอดขายมากถึง 5.2 ล้านเครื่อง จาก 6 ล้านเครื่องที่ขายในตลาดทั้งหมดในปี 2019
เรื่องนี้เป็นกรณีศึกษาให้เราได้เป็นอย่างดี
ถ้าถามว่าอะไรเป็นสาเหตุหลักให้ Samsung ครองอันดับหนึ่งในตลาดทีวีมาอย่างยาวนาน 14 ปี ก็คงจะเป็นเรื่องการเน้นวิจัยและพัฒนา ซึ่งทำให้บริษัทมีสินค้าและนวัตกรรมใหม่ๆ ออกมาอย่างต่อเนื่อง
นอกจากนั้นก็คงเป็นข้อได้เปรียบทางด้านต้นทุน และการจัดจำหน่ายสินค้าที่ดี ทำให้ผู้คนทั่วโลกสามารถเข้าถึงทีวีของ Samsung ได้ในราคาที่ไม่แพง
ปิดท้ายด้วยข้อมูลที่น่าสนใจ 
รู้หรือไม่ โทรทัศน์รุ่นที่ราคาแพงที่สุดของ Samsung นั้น ชื่อว่า The Wall Luxury มีราคาเริ่มต้นอยู่ที่ 13.9 ล้านบาท มีขนาดหน้าจอ 146 นิ้ว มีความคมชัดระดับ 8K หน้าจอแบบ MicroLED สามารถปรับความสว่างได้สูงสุด 2,000 nits..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References 
-
-
-
-
-
-
-